הכנסת השמונה-עשרה
נוסח לא מתוקן

מושב רביעי

<פרוטוקול מס' 638>
מישיבת ועדת החוקה, חוק ומשפט

יום שלישי, ו' בתמוז התשע"ב (26 ביוני 2012), שעה 12:00

<סדר היום:>
<צו איסור הלבנת הון (חובות זיהוי, דיווח וניהול רישומים של תאגידים בנקאיים למניעת הלבנת הון ומימון טרור) (תיקון), התשע"א-2011>
נכחו:

<חברי הוועדה:> 
דוד רותם – היו"ר

אברהם מיכאלי

אורי מקלב

<מוזמנים:> 
	לילך וגנר
	–
	ייעוץ וחקיקה (פלילי), משרד המשפטים

	מאיה לדרמן
	–
	סגנית ליועץ המשפטי, משרד המשפטים

	קובי כהן
	–
	קצין הלבנת הון, משטרת ישראל, המשרד לביטחון פנים

	שלומית ווגמן
	–
	יועצת משפטית, הרשות לאיסור הלבנת הון

	רונן ניסים
	–
	עוזר ליועץ המשפטי, בנק ישראל

	דרור גולדשטיין
	–
	בנק ישראל

	רן ונגרקו
	–
	ראש תחום שוק ההון, איגוד הבנקים בישראל

	נילי סופר
	–
	ראש ענף איסור הלבנת הון, בנק לאומי לישראל בע"מ, איגוד הבנקים בישראל

	חווה שלייפר
	–
	עו"ד, בנק דיסקונט, איגוד הבנקים בישראל

	שריג דמארי 
	–
	נציג ויו"ר ועדת איסור הלבנת הון, לשכת עורכי-הדין

	צביקה גוטניק
	–
	מנהל תחום איסור הלבנת הון, בנק הדואר, דואר ישראל

	אתי אפללו
	–
	עו"ד, כ.א.ל. כרטיסי אשראי לישראל

	רועי קירשנר
	–
	מנהל תחום הלבנת הון, כ.א.ל. כרטיסי אשראי לישראל


<ייעוץ משפטי:>
אלעזר שטרן

<מנהלת הוועדה:>
דורית ואג
<רשמת פרלמנטרית:>
הדר אביב

 צו איסור הלבנת הון (חובות זיהוי, דיווח וניהול רישומים של תאגידים בנקאיים למניעת הלבנת הון ומימון טרור) (תיקון), התשע"א-2011

<היו"ר דוד רותם:>
צהריים טובים. צו איסור הלבנת הון (חובות זיהוי, דיווח וניהול רישומים של תאגידים בנקאיים למניעת הלבנת הון ומימון טרור) (תיקון), התשע"א-2011 – אישור הצו.

כן, מי רוצה לדבר?

<רונן ניסים:>
בוקר טוב, אדוני. אני רונן ניסים מהמחלקה המשפטית, בנק ישראל. בפעם הקודמת עצרנו בסעיף 17 לתיקון, תיקון התוספת הראשונה. אבל לפני כן אני רוצה לציין שערכנו איזשהו שינוי בתיקונים של סעיפים 7 ו-14 לצו בעניין של שמירת המסמכים לפי בקשה של משרד המשפטים אשר ביקש להבהיר שהסמכות של המפקח להאריך את תקופת השמירה תהיה במקרים מסוימים בהם מסמכי הזיהוי או מסמך ההוראה לביצוע הפעולה נדרשים לצורך חקירה או לשם פיקוח על ביצוע הוראות החוק.

זאת אומרת, לצמצם את הסמכות רק למקרים ספציפיים שבהם יש חקירה או פעילות ביקורת של הפיקוח על הבנקים.

<אלעזר שטרן:>
היה גם את העניין של 9(א), הוא לא ממש נסגר.
<היו"ר דוד רותם:>
מה, סובייקטיבי-אובייקטיבי?

<אלעזר שטרן:>
כן.

<היו"ר דוד רותם:>
סובייקטיבי. מה אתה אומר?

<אלעזר שטרן:>
דעתי?

<היו"ר דוד רותם:>
כן. להשאיר את זה כמות שהוא. מה שאתם רוצים - - -

<רונן ניסים:>
זה תיקון שכמו שהמפקח בישיבה הקודמת - - -

<היו"ר דוד רותם:>
אני יודע. תאמין לי, אני כבר יכול להיות חצי מפקח.

<רונן ניסים:>
העמדה שלנו לא השתנתה - - -

<היו"ר דוד רותם:>
אני יודע שעמדתכם לא השתנתה, תאמין לי שאני יודע. אבל עמדתי השתנתה. 

<רונן ניסים:>
אנחנו מבקשים לאשר את הנוסח שהובא בפני הוועדה.

<היו"ר דוד רותם:>
נשאיר את המצב כמות שהוא היום. מה המצב היום?

<רונן ניסים:>
הנוסח כיום זה: נחזה בעיניו כפעילות בלתי רגילה, אבל - - -

<היו"ר דוד רותם:>
סובייקטיבי-אובייקטיבי?
<רונן ניסים:>
המצב כיום בפועל זה גם וגם. אי אפשר לקרוא את הצו כשהוא לעצמו, כי יש את החוזר של המפקח וכך אנחנו נוהגים.

<היו"ר דוד רותם:>
תקשיבו טוב, את החוזרים של המפקח אני לא צריך לאשר. נראה לי שלבוא לפקיד בנק ולהגיד לו, היית צריך לחשוב, ולהעמיד אותו לדין על זה, זה רחוק מדי.

<רונן ניסים:>
אדוני, זה מה שקורה כיום גם בוועדות עיצומים. הרי אין חקר לתבונתו של מלבין הון, אפשר לומר כך. השיטות להלבנת הון משתכללות מפעם לפעם ואנשי הרשות יודעים יותר טוב ממני. ולכן, לתפוס רק במבחן סובייקטיבי זה יפגע בכל המשטר של הלבנת הון ויסב פגיעה קשה לכל התחום הזה.

בפועל, בגלל כל ההתפתחות של הצווים, נכון שהמבחן שהוא למעשה המבחן המקורי עוד משנת 2002 כשאושר הצו המקורי, נוסח בצורה סובייקטיבית, אבל ברבות השנים ראו שאין ברירה אלא להוסיף איזשהו מימד אובייקטיבי, ואנחנו רוצים לעגן בצו את המצב כפי שהוא היום. שהצו ישקף את המצב כפי שהוא היום. היום, בפועל, הבנקים מחויבים גם - - -

<היו"ר דוד רותם:>
יש הבדל בין מה שאני צריך לאשר לבין מצב שאתם תעשו אחר-כך תוספות עם צווים ועם אישורים ועם כל הדברים האלה. לא נראה לי נכון, משפטית וציבורית, שאני כמחוקק אבוא ואגיד שאני עושה פה אחריות סובייקטיבית. זה שאתם כרשות מינהלית אחר-כך עושים דברים כאלה, זו זכותכם המלאה. אין לי טענות אליכם. אבל אל תבקשו ממני להרים על זה יד.

<רונן ניסים:>
אדוני, אני לא יכול להתבטא טוב יותר מהמפקח כמו שהוא הסביר - - -

<היו"ר דוד רותם:>
כן, אני יודע, זה בסדר. אתה תמשיך להגיד את מה שאתה אומר, אל תשנה אף מילה ממה שאתה אומר. 

<רונן ניסים:>
במקרה כזה המפקח ביקש לקבוע עוד דיון שיוכל שוב פעם לבוא - - -

<היו"ר דוד רותם:>
מה הוא ביקש, לקובע עוד דיון?

<רונן ניסים:>
שיוכל לבוא גם ראש הרשות לאיסור הלבנת הון, שביקשו להיות פה.

<היו"ר דוד רותם:>
ראש הרשות לאיסור הלבנת הון, מי זה?

<קריאה:>
פול לנדס.

<היו"ר דוד רותם:>
פול לנדס?

<רונן ניסים:>
וגם המפקח על הבנקים, הם ביקשו במקרה כזה - - -

<היו"ר דוד רותם:>
וגם המפקח על הבנקים. 
אין שום בעיה, אנחנו תיכף נאשר, קודם כל, את הצו. אתם תבקשו רוויזיה, תביאו מכתב מהשר שאתם רוצים רוויזיה, ואז אני אקבע עוד דיון. אבל אני רוצה להיות שלם עם עצמי. אישרתי את הצו, אתם יכולים ללכת הלאה. אתם תרצו רוויזיה, תקבלו רוויזיה.

<לילך וגנר:>
באיזו מתכונת הצו יאושר?

<היו"ר דוד רותם:>
כמו שאני אומר.

<לילך וגנר:>
זה בסמכותה של הוועדה? אני מצטערת על השאלה - - - 

<היו"ר דוד רותם:>
מה השאלה?

<לילך וגנר:>
אם זה בסמכותה של הוועדה, כאשר מובא צו לאישור, לאשר אותו לא במתכונת?

<היו"ר דוד רותם:>
אז אני לא אאשר את הסעיף הזה.

<לילך וגנר:>
אז זו האופציה, בעצם. נכון?

<היו"ר דוד רותם:>
כן, כן, ודאי. אני לא יכול לשנות אותו. אני יכול להגיד לכם רק: רבותי, בנוסח הזה אני לא מאשר אותו, אם אתם רוצים, תשנו את הסעיף הזה והזה ואז אני אאשר לכם. תחליטו מה אתם רוצים. 
אתם לא רוצים שאני אשנה את הסעיף הזה? אתם רוצים לקיים עליו עוד דיון? אני אאשר את כל הסעיפים האחרים חוץ מאת הסעיף הזה, ואז נקבע דיון לסעיף הזה.

הלאה, כן.

<רונן ניסים:>
אז אני אמשיך מהנקודה שעצרנו בה בישיבה הקודמת. זה סעיף 17 לתיקון, תיקון התוספת הראשונה לצו: 



	"תיקון 
התוספת 

הראשונה
	17.
	בתוספת הראשונה לצו העיקרי, בטופס הצהרה על נהנה ובעל שליטה, אחרי "החשבון הוא של עורך-דין" יבוא "בעל רישיון לעריכת דין בישראל", ובמקום "על-ידי מי שמינה בית משפט, בית דין דתי או ראש ההוצאה לפועל. מצורף כתב המינוי" יבוא "בידי מי שמינה בית משפט, בית דין דתי, ראש ההוצאה לפועל, הרשם לענייני ירושה או גוף רשמי אחר של המדינה שקבע המפקח על הבנקים. מצורפת אסמכתה".

	
	18.
	בתוספת השנייה לצו העיקרי –

	
	
	(1)
	בכותרת, המילה "שיכול" תמחק ובמקום "כפעולות בלתי רגילות" יבוא "כפעילות בלתי רגילה"."


את זה התאמנו לתיקון של 9(ב) שכרגע לא יאושר, אז אולי נוותר על זה עד שנכריע בעניין של סעיף 9.

	
	
	
	"במקום פרט 2 יבוא:

	
	
	
	"1א.
	פעילות שנראה כי מטרתה לעקוף את חובות הזיהוי;

	
	
	
	2.
	נראה שקיים בחשבון נהנה, בלי שבעל החשבון הצהיר על כך;";

	
	
	(2)
	בפרטים 6 ו-15, במקום "הלקוח" יבוא "בעל החשבון";

	
	
	(3)
	בפרט 8, במקום "שהם מופקדים" יבוא "שהופקדו";

	
	
	(4)
	במקום פרט 14 יבוא:

	
	
	
	"14.
	העדר זיקה בין לווה ובין בטוחה שהעמיד כנגד אשראי בהיקף מהותי;";

	
	
	(5)
	בפרט 16, במקום הסיפה, המתחילה במילים "או אמצעי תשלום אחר" יבוא "כרטיסי חיוב או אמצעי תשלום אחר, לרבות אמצעי תשלום אינטרנטי, בתדירות גבוהה או בהיקף מהותי;"; 

	
	
	(6)
	במקום פרט 17 יבוא:

	
	
	
	"17.
	העברות שוטפות או פעולות באמצעות כרטיסי חיוב בהיקף מהותי מגופים במדינה או בטריטוריה המנויה בתוספת הרביעית או אל גופים כאמור;";

	
	
	(7)
	בפרט 19, במקום "במדינות או בטריטוריות המנויות תוספת הרביעית וכן במדינות או בטריטוריות אשר אין בהן" יבוא "במדינה או בטריטוריה המנויה בתוספת הרביעית וכן במדינה או טריטוריה אשר אין בה";

	תיקון 
התוספת 

השלישית
	19.
	בתוספת השלישית לצו העיקרי - 

	
	
	(1)
	בפרט 5, המילים "או הפקדתם" – יימחקו ובמקום "בסעיפים" יבוא "בפרטים";

	
	
	(2)
	אחרי פרט 5 יבוא:

	
	
	
	"5א. 
	הפקדת מזומנים שלא דרך חשבון, למעט הפעולות המפורטות בפרטים 6 ו-7".

	
	
	(3)
	בפרטים 6,7 ו-14 עד 18, במקום "בסעיף" יבוא "בפרט".

	תיקון 

התוספת 

הרביעית
	20.
	בתוספת הרביעית לצו העיקרי -

	
	
	(1)
	בכותרת המשנה, אחרי "סעיפים" יבוא "1";

	
	
	(2)
	במקום פרט 1 יבוא:

	
	
	
	"1.
	מדינה או טריטוריה כפי שיקבע ראש הרשות המוסמכת מתוך רשימת המדינות או הטריטוריות שארגון ה-FATF פרסם הסתייגות בנוגע לעמידתן בנוגע לעמידתן בהמלצות הארגון בנושא איסור הלבנת הון ומימון טרור; ראש הרשות המוסמכת, בהסכמת המפקח על הבנקים, רשאי לקבוע כי סעיפים 8(2), (6) ו-(7) ו-11(2)(ו) לצו זה, כולם או חלקם, לא יחולו לגבי חלק מן המדינות והטריטוריות שברשימה כאמור. קביעות כאמור יפורסמו באתר האינטרנט של הרשות המוסמכת.

	
	
	(3)
	פרט 2 – יימחק.

	
	
	(4)
	בפרט 3, המספר "3" יימחק ובמקומו יבוא "2", ולאחר המילים "המדינות או הטריטוריות שלהלן:" יבוא "לבנון, מצרים, סוריה, סעודיה, הממלכה של ירדן, עירק, תימן,"

	תחילה
	21.
	תחילתו של צו זה, למעט סעיפים 1(4), 4(1)(ב), 4(3), 5(5) ו-11 לצו זה - שישה חודשים מיום פרסומו."


מדובר בסעיפי הקלות שאינם דורשים, כמובן, היערכות של הבנקים. אלא להיפך, קיבלנו פנייה מחלק מהבנקים וחברות כרטיסי האשראי שרוצים לפנות אלינו כבר עכשיו בבקשה להקל בחלק מדרישות הצו.

<היו"ר דוד רותם:>
טוב. איזה סעיף אני לא מאשר?

<קריאה:>
9.

<אלעזר שטרן:>
13 לצו.

<היו"ר דוד רותם:>
תיקון סעיף 13, כן.

<אלעזר שטרן:>
לא. תיקון סעיף 9, סעיף 13.

<היו"ר דוד רותם:>
תיקון סעיף 9, סעיף 13 – אני לא מאשר לכם אותו.

<רונן ניסים:>
אוקיי.

<היו"ר דוד רותם:>
אז אני מעלה להצבעה את כל יתר הסעיפים - - -

<שריג דמארי:>
אפשר הערה רק על דבר אחד?

<היו"ר מדוד רותם:>
מי אדוני?

<שריג דמארי:>
עורך-דין דמארי, נציג לשכת עורכי-הדין.

<היו"ר דוד רותם:>
לשכת עורכי-הדין?

<שריג דמארי:>
כן.

<היו"ר דוד רותם:>
הצו הזה לא עוסק בעורכי-דין. מה נזעקתם?

<שריג דמארי:>
אנחנו לא נזעקים. חשבתי שיש לי הערה להעיר - - -

<היו"ר דוד רותם:>
תעיר, תעיר.

<שריג דמארי:>
אין לי בעיה לא - - -

<היו"ר דוד רותם:>
לא, תעיר. זה רק לא בעורכי-דין הפעם.

<שריג דמארי:>
אני חושב שבנוסח הזה יהיה נכון גם לא לכלול את התיקון שלמחוק את המילה "שיכול - - -" בתוספת השנייה, שזה בסעיף - - -

<קריאה:>
מה?

<היו"ר דוד רותם:>
איפה אתה מדבר, על איזה סעיף אתה?

<קריאה:>
אני אמרתי שאין טעם לעשות את - - -

<שריג דמארי:>
אז אני מתנצל, נזעקתי לשווא. כי זה לא הסעיף שלא מאושר.

<רונן ניסים:>
אמרתי שאני לא אקרא את זה כיוון ש - - - 

<היו"ר דוד רותם:>
טוב, יש הערות כלשהן לחבר הכנסת מיכאלי?

<אברהם מיכאלי:>
בסדר.

<היו"ר דוד רותם:>
טוב, תודה רבה. 
אז אנחנו מאשרים את הצו למעט סעיף 13 של תיקון סעיף 9. ומה היה הדבר השני שרציתם שלא נאשר?

<קריאה:>
זה תיקון נוסח קטן - - -

<קריאה:>
זה חלק מסעיף 9.

<היו"ר דוד רותם:>
מי בעד?

הצבעה

בעד – פה אחד

צו איסור הלבנת הון (חובות זיהוי, דיווח וניהול רישומים של תאגידים בנקאיים למניעת הלבנת הון ומימון טרור) (תיקון), התשע"א-2011, אושר.

<היו"ר דוד רותם:>
פה אחד. תודה רבה.

<אברהם מיכאלי:>
מה עם הרוויזיה אבל?

<דורית ואג:>
אין רוויזיה.

<היו"ר דוד רותם:>
אין רוויזיה. אני רק לא אישרתי את הסעיף הזה. מה הם יבקשו רוויזיה?

<לילך וגנר:>
אנחנו רק מבקשים שייקבע לדיון נוסף.

<היו"ר דוד רותם:>
אנחנו נקבע לכם את הסעיף הזה לדיון.

<דורית ואג:>
רגע, רגע, אי אפשר לפצל. מה?

<אלעזר שטרן:>
מבחינה פורמלית צריך לשלוח צו חדש.

<דורית ואג:>
בקשה חדשה. אין פיצול.

<אלעזר שטרן:>
אי אפשר לפצל חקיקת משנה.

<לילך וגנר:>
זה בדיוק מה שתהיתי קודם. לכן שאלתי מה - - -

<אלעזר שטרן:>
וועדה מוסמכת לא לאשר סעיף מסוים. בניגוד להצעת חוק, היא לא יכולה לפי התקנון לפצל חקיקת משנה, ושהחלק השני יישאר - - -

<דורית ואג:>
המשמעות היא שזה מאושר בלי זה, ואם אתם רוצים את זה, אתם צריכים להגיש בקשה חדשה עם הסעיף הזה.

<לילך וגנר:>
אני לא הבנתי, אני מצטערת.

<היו"ר דוד רותם:>
אני אסביר לך את זה בצורה נורא פשוטה. הפורמליסטיקה היא הדבר הכי חשוב.

<דורית ואג:>
יש תקנון.

<היו"ר דוד רותם:>
יש תקנון, את מבינה? התקנון זה כמו חוזרים של המפקח על הבנקים.

אומרים לי עכשיו שאי אפשר לפצל. דהיינו, אני לא מאשר את הסעיף הזה. אתם צריכים להגיש בקשה מחודשת עם הסעיף הזה.

<רונן ניסים:>
אדוני, חיכינו עם התיקון הזה כל-כך הרבה זמן. יש אפשרות אולי להשהות את ההצבעה על הצו עד אחרי הדיון בסעיף 9? זאת אומרת, כיום לא להצביע - - - 

<היו"ר דוד רותם:>
אתה אומר, אתם מבקשים לדחות את הדיון?

<רונן ניסים:>
כן. חיכינו עם התיקון הזה מעל לשנתיים.

<דורית ואג:>
נדחה את הדיון ונו, מה יקרה אז?

<היו"ר דוד רותם:>
מה יקרה אחרי הדיון, לדעתכם?

<רונן ניסים:>
אני מקווה שהמפקח - - -

<היו"ר דוד רותם:>
יצליח לשכנע אותי. ואם הוא לא יצליח, מה יקרה?

<לילך וגנר:>
אז נכין את עמדתנו לקראת הדיון הבא. כרגע אין לנו את המנדט.

<היו"ר דוד רותם:>
הבנתי. אז יכול להיות שתמשכו את הצו כולו. זה רעיון לא רע.

<אלעזר שטרן:>
בכל מקרה, כבר התקיימה הצבעה. צריך פורמלית - - -

<דורית ואג:>
נבקש רוויזיה.

<היו"ר דוד רותם:>
אז אני אבקש רוויזיה. גמרנו. ביקשתי רוויזיה.

<דורית ואג:>
אנחנו לא נחכה חצי שעה כמקובל?

<אלעזר שטרן:>
אני חושב שבהקשר הזה נוותר על חצי השעה.

<היו"ר דוד רותם:>
טוב, מי בעד הרוויזיה שביקשתי?

הצבעה

הבקשה לרוויזיה נתקבלה.

<היו"ר דוד רותם:>
פה אחד. יופי, אין בעיה.

<אורי מקלב:>
אתה בעד הרוויזיה?

<היו"ר דוד רותם:>
כן, אתם כולכם בעד הרוויזיה. כן.

<דורית ואג:>
השאלה היא מתי - - -

<היו"ר דוד רותם:>
אנחנו נקיים דיון, אני לא יודע מתי. נקיים דיון נוסף, שיבוא המפקח ויבוא פול לנדס ויבוא יהודה שפר וינסו לשכנע אותנו.

<דורית ואג:>
לא, אולי הם ישתכנעו שאפשר בלי לתקן את הסעיף.

<היו"ר דוד רותם:>
הם לא ישתכנעו על זה. נו, באמת.

<דורית ואג:>
נו, אז מה?

<אורי מקלב:>
על מה אתה עושה את הרוויזיה?

<אלעזר שטרן:>
כי היתה כבר הצבעה וביקשו שלא תהיה הצבעה - - -

<היו"ר דוד רותם:>
אין שום בעיה, רבותי. זה סעיף חשוב מאוד. אחרי כמות השיחות והטלפונים שהיו לי, תאמינו לי, אותי לא תצליחו לשכנע יותר טוב. אף אחד לא. אני אומר לכם את זה גלוי.

<דורית ואג:>
תחשבו טוב מה - - -

<לילך וגנר:>
זו עמדתנו, שאנחנו לא יכולים להעביר את הצו כרגע בלי סעיף 9 - - -

<היו"ר דוד רותם:>
אני מבין שאתם לא יכולים להעביר את הצו כרגע. כן, אתם לא יכולים להעביר את הצו כרגע.

<דורית ואג:>
למה? לא הבנתי, אבל טוב.

<היו"ר דוד רותם:>
כי הם לא רוצים את זה בלי הסעיף הזה. אז יכול להיות שהם ימשכו את הכול - - -

<דורית ואג:>
אז הם הולכים על הכול או כלום?

<היו"ר דוד רותם:>
הכול או לא כלום, כן. זו שיטה טובה.

<שלומית ווגמן:>
אלא אם המפקח וראש הרשות בדיון - - -

<היו"ר דוד רותם:>
אתם צודקים. זו שיטה מצוינת. זה הכול או לא כלום, אז זה לא כלום. תודה רבה לכם, רבותי.

<הישיבה ננעלה בשעה 12:20.>
